BBC Arlein | Newyddion | Confensiwn: Y cam nesaf
Diweddarwyd: Dydd Llun, 12 Ionawr 2009, 08:09 GMT
Mae 16 o aelodau ar y pwyllgor gwaith, yn ogystal â'r cadeirydd
Wrth i gyfarfod cyhoeddus gael ei gynnal ym Mhort Talbot yr wythnos hon fe fydd Confensiwn Cymru Gyfan yn dechrau casglu tystiolaeth am yr awydd am fwy o rymoedd i'r cynulliad.
Oes 'na fwy o awydd? Er mwyn dod o hyd i'r ateb fe fydd y confensiwn yn ymweld â gwahanol leoedd yn ystod y misoedd nesa.
Ar ddechrau'r daith mae pobl Port Talbot a'r cylch yn cael eu gwahodd i gael sgwrs a chyri nos Fercher.
Ers dros flwyddyn mae'r paratoi wedi bod yn mynd yn ei flaen.
Y cam cyntaf oedd dewis cadeirydd, Syr Emyr Jones Parry, cyn Lysgennad Prydain i'r Cenhedloedd Unedig, ac 16 aelod arall i bwyso a mesur y dystiolaeth y byddan nhw'n ei chlywed.
Ond beth yn union yw eu tasg?
Dywedodd Nick Bennett, aelod o'r pwyllgor gwaith: "Yn fras, bwriad y confensiwn yw cael sgwrs efo pobl Cymru am sut y maen nhw'n teimlo am gael mwy o bwerau i'r cynulliad - ac wedyn ysgrifennu adroddiad gydag argymhellion i'r llywodraeth."
Roedd sefydlu'r confensiwn yn rhan bwysig o'r hyn gafodd ei gynnig gan lywodraeth glymblaid Llafur a Phlaid Cymru yng nghytundeb Cymru'n Un.
Yr addewid yw symud cyn gynted ag sy'n bosib at bleidlais Ie mewn refferendwm ar bwerau deddfu llawn i'r cynulliad.
Rôl y confensiwn yw asesu a oes 'na ddiben cynnal y refferendwm erbyn 2011.
Cyfaddawd aelodau Llafur a Phlaid Cymru oedd sefydlu'r comisiwn, meddai Golygydd Gwleidyddol y Western Mail, Tomos Livingstone.
"Roedd rhaid cael rhyw fath o gytundeb ynglŷn â dyfodol y cynulliad achos roedd Plaid Cymru eisiau gweld mwy o bwerau'n dod yn fuan iawn i'r cynulliad a'r Blaid Lafur ychydig yn fwy amheus a mwy o raniadau o fewn y blaid.
"Felly dyma'r cyfaddawd - y confensiwn sydd i fod i brofi'r dyfroedd a oes 'na awydd ymhlith y cyhoedd i gael refferendwm ar fwy o bwerau.
"Rhyw fodd o gadw'r ddwy ochr yn hapus a'r ddysgl yn wastad oedd hyn."
Ers mis Mai 2007 mae'r cynulliad wedi cael yr hawl i wneud ceisiadau i San Steffan am bwerau deddfu llawn mewn meysydd penodol.
Mae'r rhai yn ymwneud â thai fforddiadwy a'r iaith wedi bod yn ddadleuol.
Dathlu: Y bleidlais o blaid sefydlu cynulliad
Bydd angen refferendwm cyn bod y cynulliad yn cael hawl i ddeddfu'n llawn ac heb orfod gofyn caniatâd y Senedd yn San Steffan.
Mae rôl y confensiwn yn mynd tu hwnt i brofi'r tymheredd gwleidyddol a'r galw am refferendwm, meddai'r Aelod Seneddol Ceidwadol David Davies.
"Dydyn nhw ddim, yn fy marn i, eisiau darganfod beth mae'r cyhoedd yn meddwl am y cynulliad.
"Maen nhw eisiau gwerthu'r syniad o fwy o rym i'r cynulliad. Dyna holl bwrpas y confensiwn.
"Ac maen nhw'n ymgyrchu gydag arian y trethdalwyr o blaid mwy o rym i'r cynulliad."
Dywedodd Mr Bennett ei fod yn gwadu hynny.
"Mae hwn yn waith hollol annibynnol. Mae yna ddewis gan bobl.
"Mae'n bosib i ni weld y cynulliad yn datblygu a chael mwy o bwerau fesul pwnc gwahanol neu, drwy refferendwm, sicrhau bod yna bwerau cynradd ar gyfer yr 20 maes sydd wedi cael eu datganoli i Gymru."
Nos Fercher fe fydd pobl Port Talbot a'r cylch yn cael cyfle i roi eu barn am gynhwysion cyfansoddiad Cymru dros gyri.